शर्मा जैसे लोग, महेन्द्रबाबू तथा उनकी जमात की उस पूँजीवादी सोच को बेनकाब करने में आगे आते हैं, जो आदिवासी जीवन-समाज का बस अपने स्वार्थ के खेल और छल में दोहन करने में लगा रहता है । जनसेवक शर्मा जैसे चंद लोग ही होते हैं, जो मुख्यधारा समाज के विकास के नाम पर आदिवासी अंचल के खनन और दोहन का कड़ा प्रतिवाद करते हुए लूट की सरकारी और निजी योजनाओं के विरुद्ध ‘जनखदान’ जैसे वैकल्पिक रास्तों को सुझाते हैं। यह ‘जनखदान’ इस उपन्यास के बहाने आदिवासी जीवन और समाज को अपने श्रम के सहारे स्वतंत्र रूप से अस्तित्ववान होने की न सिर्फ पहचान देता है, बल्कि स्वातंत्र्योत्तर सरकार के समक्ष पूँजीवादी नीतियों के बरक्स जनवादी नीतियों को प्राथमिकता प्रदान कर विकास को सर्वांगीण बनाने की सदिच्छा को प्रकाशित करता है।